Børne -og undervisningsminister Christine Antorini slår mandag et smut forbi Nordjylland, hvor hun indvier Nordstjerneskolen og deltager i et debatmøde.

Skolens elever og personale er på plads i klasseværelserne, når børne -og undervisningsministeren klokken 15 i eftermiddag besøger den nye Nordstjerneskole for at få en rundvisning og holde officiel indvielsestale. Fra klokken 16.30 vil skolen holde åbent hus for alle øvrige interesserede. Efter besøget på Nordstjerneskolen fortsætter Christine Antorini videre til Maskinhallen i Frederikshavn, hvor der venter et offentligt debatmøde.